b'\n_START_ARTICLE_\nDomokos Tisza\n_START_SECTION_\nBiografie\n_START_PARAGRAPH_\nA fost un descendent decedat timpuriu al familiei nobiliare Tisza. Era fiul lui Lajos Tisza, comite al comitatului Bihor, \xc8\x99i al contesei J\xc3\xbalia Teleki, \xc8\x99i frate mai mic al lui K\xc3\xa1lm\xc3\xa1n Tisza, viitor prim-ministru al Regatului Ungariei (1875-1890)._NEWLINE_A \xc3\xaenv\xc4\x83\xc8\x9bat timp de zece ani, \xc3\xaencep\xc3\xa2nd din 1846, cu naturalistul J\xc3\xa1nos Kov\xc3\xa1cs (1816-1906), care i-a fost profesor particular. Acesta i-a predat limbile str\xc4\x83ine, istoria, \xc8\x99tiin\xc8\x9bele naturale, matematica \xc8\x99i limbile clasice greac\xc4\x83 \xc8\x99i roman\xc4\x83, t\xc3\xa2n\xc4\x83rul ajung\xc3\xa2nd s\xc4\x83 citeasc\xc4\x83 cu u\xc8\x99urin\xc8\x9b\xc4\x83 scrierile lui Homer._NEWLINE_La v\xc3\xa2rsta de paisprezece ani Domokos Tisza s-a familiarizat cu capodoperele poeziei maghiare, germane \xc8\x99i franceze, iar apoi \xc8\x99i cu cele ale poeziei engleze. Kov\xc3\xa1cs i-a predat timp de jum\xc4\x83tate de an, \xc3\xaen perioada 1851-1852, \xc8\x99i apoi \xc3\xaenc\xc4\x83 dou\xc4\x83 luni opera poetic\xc4\x83 a lui J\xc3\xa1nos Arany, care i-a influen\xc8\x9bat t\xc3\xa2n\xc4\x83rului aspira\xc8\x9biile poetice._NEWLINE_Domokos Tisza s-a \xc3\xaemboln\xc4\x83vit de tuberculoz\xc4\x83, iar p\xc4\x83rin\xc8\x9bii s\xc4\x83i l-au dus \xc3\xaen toamna anului 1854 \xc3\xaen Italia, iar \xc3\xaen iarna urm\xc4\x83toare \xc3\xaen Egipt pentru a \xc3\xaencerca s\xc4\x83-i salveze via\xc8\x9ba. A murit la 21 iunie 1856, la v\xc3\xa2rsta de 19 ani._NEWLINE_O parte din cele peste dou\xc4\x83 sute de poezii au fost publicate de J\xc3\xa1nos Arany \xc3\xaen ziarul Pesti Napl\xc3\xb3. Poeziile scrise de Domokos Tisza au fost adunate de mama lui, contesa J\xc3\xbalia Teleki, \xc8\x99i au fost publicate tot de J\xc3\xa1nos Arany \xc3\xaen volumul Tisza Domokos h\xc3\xa1trahagyott versei (Poeziile postume ale lui Domokos Tisza), ap\xc4\x83rut \xc3\xaen 1857 la Pesta. O a doua edi\xc8\x9bie a fost publicat\xc4\x83 \xc3\xaen 1889 de editura Olcs\xc3\xb3 K\xc3\xb6nyvt\xc3\xa1r, cu o prefa\xc8\x9b\xc4\x83 semnat\xc4\x83 de Arany.'